Diari Oficial de la Generalitat Valenciana


Sumari del DOGV 3218, del 06-04-1998 (1998/2165)

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i la Diputació Provincial de Castelló per al desenvolupament i promoció d'inversions i altres actuacions a la província de Castelló.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3218

Data del DOGV
:   06-04-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/2165


Data del document
:   06-03-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 6 de març de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i la Diputació Provincial de Castelló per al desenvolupament i promoció d'inversions i altres actuacions a la província de Castelló. [1998/X2165]
  
Subscrit, després de la tramitació prèvia reglamentària, entre la Generalitat Valenciana i la Diputació Provincial de Castelló, el dia 27 de gener de 1998, un Conveni Marc de col·laboració per al desenvolupament i promoció d'inversions i altres actuacions a la província de Castelló, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0138/98, i que figura com a annex d'aquesta resolució.
  
València, 6 de març de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni marc de col·laboració entre la Generalitat Valenciana i la Diputació Provincial de Castelló, per al desenvolupament i promoció d'inversions i altres actuacions a la província de Castelló.
  
Castelló, 27 de gener de 1998.
  
REUNITS
  
D'una part, el Molt Honorable Sr. Eduardo Zaplana Hernández-Soro, president de la Generalitat Valenciana, en nom i representació del Govern Valencià i autoritzat per acord del Consell de la Generalitat Valenciana de data 13 de gener de 1998.
  
I d'una altra, l'Il·lm. Sr. Carlos Fabra Carreres, president de la Diputació Provincial de Castelló, actuant en l'exercici del seu càrrec i en representació de la Diputació Provincial de Castelló.
  
Ambdues parts, en la representació que tenen, es reconeixen capacitat legal suficient per a la subscripció d'aquest acord i a l'efecte
  
MANIFESTEN
  
I) El president de la Generalitat Valenciana i el president de la Diputació Provincial de Castelló firmen aquest conveni de cooperació tendent a canalitzar inversions a la província de Castelló.
  
II) Aquest conveni de cooperació, igual que els subscrits en els exercicis 1996 i 1997, incideix en l'aspiració de vertebració i descentralització defesa per l'actual administració autonòmica i pels responsables del seu govern d'acord amb la línia marcada de donar participació a un altre tipus d'entitats en la gestió i realització d'inversions que afecten directament un territori.
  
III) Que la Diputació de Castelló, com a entitat local centralitzadora d'interessos supramunicipals, ha manifestat un especial interès a acostar i canalitzar les inversions de la Generalitat Valenciana per a la millora i el desenvolupament de la seua província, amb l'objectiu d'aconseguir una major coordinació institucional.
  
IV) Que aquesta iniciativa s'emmarca en la normativa introduïda en l'article 10 de la Llei 4/1996, de Pressupostos de la Generalitat Valenciana, de 30 de desembre, amb l'objecte d'atendre econòmicament els plans d'inversió definits en el conveni marc que ara es firma, així com també en els singulars que se'n deriven.
  
En conseqüència, les institucions ací representades formalitzen l'acord firmant el següent conveni marc segons les següents
  
ESTIPULACIONS
  
Primera
  
Aquest conveni marc entre la Generalitat Valenciana i la Diputació Provincial de Castelló, s'estableix per a aconseguir una major coordinació institucional i una conjunció d'esforços en l'execució de projectes d'inversió d'especial transcendència per a la província de Castelló i en benefici dels interessos dels ciutadans d'aqueixa província.
  
Segona
  
La Generalitat Valenciana es compromet, a finançar fins un import màxim de 3.011.100.893 pessetes (quatre mil dos-cents noranta-nou milions de pessetes), d'acord amb les disponibilitats pressupostàries i les modificacions necessàries, els projectes dirigits a la millora i desenvolupament de la província de Castelló.
  
Aquests projectes comprendran diversos aspectes, atenent les necessitats i prioritats de la província, l'esforç inversor emanat d'aquest compromís es dirigeix fonamentalment a les següents matèries:
  
a) Conselleria d'Obres Públiques, Urbanisme i Transport
  
1. Pla de depuradores per als xicotets municipis (\*).
  
2. Infraestructures aeroportuàries.
  
3. Aportació al Pla Provincial d'obres i serveis.
  
(\*) Les depuradores quedaran a càrrec de la Generalitat Valenciana.
  
b) Conselleria de Cultura, Educació i Ciència
  
1. Conveni d'educació especial.
  
c) Conselleria de Sanitat
  
1. Aportacions a hospitals.
  
d) Presidència i Economia, Hisenda i Administració Pública
  
1. Cooperació en infraestructures i la resta d'actuacions per a millora del medi ambient.
  
e) Conselleria de Medi Ambient
  
1. Abocador per al medi ambient.
  
d) Conselleria de Presidència
  
1. Agència Valenciana de Turisme.
  
f) Conselleria de Benestar Social
  
1. Pla d'Esports
  
Tercera
  
El finançament d'aquest conveni es durà a terme per mitjà de diverses línies del pressupost, atenent la naturalesa del projecte i les institucions que afecta, serà beneficiària la Diputació Provincial de Castelló o qui aquesta indique i necessitarà, prèviament, l'aprovació de la Conselleria corresponent.
  
Els convenis singulars que se subscriguen en execució d'aquest conveni determinaran la partida, el crèdit i el pressupost a què afecte cadascun dels projectes d'inversió o línia de subvenció que en aquest s'individualitze.
  
Quarta
  
Aquest conveni no genera obligacions econòmiques directes. Les obligacions derivades d'aquest conveni es faran efectives mitjançant la subscripció de convenis singulars d'execució, que seran firmats pel president de la Diputació Provincial de Castelló, i pel representant o representants de les conselleries de la Generalitat Valenciana, segons corresponga per la seua matèria i àmbit competencial.
  
Cinquena
  
Els projectes que s'hagen realitzat amb les ajudes finançades quedaran de propietat de la Diputació Provincial de Castelló o dels beneficiaris que aquesta indique, excepte les inversions destinades al Pla de depuradores per als petits municipis, que seran propietat de la Generalitat Valenciana.
  
Sisena
  
Aquest conveni quedarà condicionat a la capacitat econòmica de la Generalitat Valenciana i a qualsevol altre requisit legal exigible, o necessari.
  
Setena
  
El Conveni entrarà en vigor l'1 de gener de 1998 i mantindrà la seua vigència fins el 31 de desembre de 1998, es podrà prorrogar per acord de les parts firmants a l'inici de cada exercici pressupostari.
  
La subscripció d'aquest conveni implicarà l'acabament de la vigència del conveni marc entre la Generalitat Valenciana i la Diputació Provincial de Castelló per al desenvolupament i la inversió, firmat el 24 de gener de 1997, sense perjudici de la continuació fins l'acabament dels singulars que se subscrigueren a l'empara d'aquest.
  
Vuitena
  
En compliment d'allò que s'ha disposat en l'article 7.3 del Decret 20/1993, de 8 de febrer, pel qual es regula el Registre de Convenis i s'estableix el règim jurídic pressupostari dels convenis que subscriga la Generalitat Valenciana, el Govern Valencià podrà rescindir aquest conveni quan les seues prestacions no siguen efectuades.
  
Novena
  
La Diputació Provincial de Castelló coneix i accepta les obligacions que als beneficiaris de les subvencions de la Generalitat Valenciana imposa l'article 47.4 del Decret Legislatiu de 26 de juny de 1991, pel qual s'aprovà el text refós de la Llei d'Hisenda pública de la Generalitat Valenciana.
  
Deu
  
La tramitació i la resolució d'incidències que puga originar l'aplicació d'aquest conveni serà competència de la Conselleria de Presidència de la Generalitat Valenciana.
  
Així ho acorden i firmen en tres exemplars, prèvia la seua lectura al lloc i data amunt indicats.
  
El president de la Generalitat Valenciana,
  
Eduardo Zaplana Hernández-Soro
  
El president de la Diputació Provincial de Castelló,
  
Carlos Fabra Carreras